text:
Ndi musue kubala tshiena-bualu etshi mu %%
Lumu luimpe lufunda kudi Luka
14:1-35
-
Muntu uvua ne disama dia buwulawula udi wondopibua dia Nsabatu (1-6)
-
Ikala muenyi muena budipuekeshi (7-11)
-
Bikila bantu badi kabayi ne tshintu tshia kukufuta (12-14)
-
Tshilejilu tshia benyi bavua balombe dilekela (15-24)
-
Mushinga wa buyidi (25-33)
-
Mukele udi ujimija bukole buawu (34, 35)
14 Musangu mukuabu, wakaya bua kudia biakudia mu nzubu mua umue wa ku balombodi ba Bafalese dituku dia Nsabatu, nunku bavua bamutentekela bimpe bimpe.
2 Monayi! muntu mukuabu uvua ne disama dia buwulawula uvua kumpala kuende.
3 Ke Yezu kukonka bamanyi ba Mikenji ne Bafalese ne: “Mbianyishibue bua kuondopa dituku dia Nsabatu anyi ki mbianyishibue?”+
4 Kadi bakashala bapuwe. Ke yeye kukuata muntu au, kumondopa, kumupingajaye kuende.
5 Pashishe wakabakonka ne: “Nnganyi wa kunudi, muanende wa balume anyi ngombe wende yeye mumate mu tshina,+ wabenga kumupatula diakamue dituku dia Nsabatu?”+
6 Nunku kabakakokesha bua kuandamuna ku bualu ebu to.
7 Pashishe wakapesha bantu bavuabu babikile tshilejilu pavuaye mumone muvuabu badisunguila miaba ya lumu lua bungi.+ Wakabambila ne:
8 “Padi muntu ukubikila mu tshibilu tshia dibaka, kudiadiji muaba wa lumu lua bungi to.+ Pamuapa badi mua kuikala kabidi babikile muntu munene kukupita wewe.
9 Nunku muntu uvua munubikile nuenu bonso babidi nealue, neakuambile ne: ‘Shila muntu eu muaba webe au.’ Dîba adi, neuye kusomba muaba mupuekele bikole ne bundu.
10 Kadi padibu bakubikila, ndaku, udiadije muaba mupuekele bikole, nunku padi muntu uvua mukubikile ulua, neakuambile ne: ‘Mulunda wanyi, bandila ku mutu.’ Dîba adi, newikale ne bunême kumpala kua babikidibue nebe bonso.+
11 Bualu muntu yonso udi udibandisha, nebamupuekeshe, ne muntu yonso udi udipuekesha, nebamubandishe.”+
12 Pashishe wakambila kabidi muntu uvua mumubikile au ne: “Paudi ulongolola biakudia bia munda munya anyi bia dilolo, kubikidi balunda bebe anyi bana benu anyi balela bebe peshi bena mutumba nebe badi ne bubanji to. Tshianana, badi mua kukubikila pabu, nunku bualu ebu budi mua kulua difutu diebe.
13 Kadi paudi ulongolola tshibilu, ubikile bapele, bantu badi batebuka, balema ne bampofu;+
14 nunku newikale wa diakalenga, bualu kabena ne tshintu tshia kukufuta. Bualu neufutshibue ku dibishibua+ dia bantu bakane.”
15 Pakumvua umue wa ku bantu bavuabu babikile malu aa, wakamuambila ne: “Muntu udi udia mu Bukalenge bua Nzambi ngua diakalenga.”
16 Yezu wakamuambila ne: “Muntu mukuabu uvua mulongolole didia dinene dia dilolo,+ ne uvua mubikile bantu ba bungi.
17 Wakatuma mupika wende pa dîba dia didia dia dilolo bua kuambila babikidibue ne: ‘Luayi, bualu bintu bionso bikadi bilongolola.’
18 Kadi buonso buabu bakatuadija kulomba dilekela mushindu wa muomumue.+ Wa kumpala wakamuambila ne: ‘Mvua musumbe budimi, ndi ne bua kuya kubutangila; ndi nkulomba, umfuilaku luse.’
19 Mukuabu wakamba ne: ‘Mvua musumbe ngombe dikumi misuika ibidi ibidi ku tshikokedi, ndi nya kuyitangila; ndi nkulomba, umfuilaku luse.’+
20 Munga wakamba pende ne: ‘Ndi mfuma ku disela, bua bualu ebu tshiena mua kulua to.’
21 Nunku mupika au wakalua, kuambilaye mfumuende malu aa. Pashishe muena nzubu wakafiika munda, kuambilaye mupika wende ne: ‘Ndaku lukasa mu misesu minene ne mu tujila tukese tua mu tshimenga, ulue apa ne bapele ne bantu badi batebuka ne bampofu ne balema.’
22 Ndekelu wa bionso, mupika au wakamba ne: ‘Mfumu, tshiuvua muambe bua kuenza tshikadi tshienzeke, kadi muaba utshidiku.’
23 Ke mfumu kuambila mupika au ne: ‘Ndaku mu njila minene ne mu tujila tukese, ubenzeje bua balue kubuela, bua nzubu wanyi ikale muwule.+
24 Bualu ndi nnuambila ne: muntu nansha umue wa ku bantu bamvua mubikile kakulabula biakudia bianyi bia dilolo to.’”+
25 Mpindieu, misumba minene ya bantu ivua yenza nende luendu, yeye kukudimuka, kubambilaye ne:
26 “Muntu yeye mulue kundi, kayi ukina tatuende ne mamuende ne mukajende ne bana bende ne bana babu ba balume ne bana babu ba bakaji, eyowa, nansha ne muoyo+ wende mene, kena mua kuikala muyidi wanyi to.+
27 Muntu yonso udi kayi wambula mutshi wende wa makenga, undonda, kena mua kuikala muyidi wanyi to.+
28 Tshilejilu, nnganyi wa kunudi udi musue kuibaka tshibumba kayi wanji kusomba, ubadika bungi bua makuta adiye ne bua kutula bua kumona ni udi ne bintu bikumbane bua kutshijikija?
29 Tshianana, udi mua kuibaka tshishimikidi tshiatshi, kadi kayi ukokesha bua kutshijikija, bantu bonso badi batangila nebatuadije kumuseka,
30 bamba ne: ‘Muntu eu wakatuadija kuibaka kadi kavua mukokeshe bua kujikija.’
31 Anyi mmukalenge kayi udi uya kuela mukalenge mukuabu mvita, kayi wanji kusomba, ukeba lungenyi bua kumona ni udi mua kukokesha ne basalayi binunu 10 bua kuimanangana ne eu udi ulua kumuluisha ne basalayi binunu 20?
32 Mu bulelela, bikalaye kayi mua kuenza nunku, dîba adi, patshidi mukuabu au kule, udi utuma kasumbu ka baleji mpala bua kukeba ditalala.
33 Bia muomumue, nuikale bamanye ne: muntu yonso wa munkatshi muenu udi kayi ushiya bintu biende bionso, kena mua kuikala muyidi wanyi to.+
34 “Mu kuamba kuimpe, mukele mmuimpe. Kadi mukele wowu mujimije bukole buawu, nebawutuishe ne tshinyi?+
35 Ki mmukumbane bua buloba anyi bua bunyawu bua nyama to. Bantu badi bawimansha. Muntu udi ne matshi a kumvua, umvue.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Luka 14
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
2 Wambuluisha bua kujikija ntatu
Kudi ntatu mikuabu itu kayiyi ijika lukasa, pamuapa yenza bidimu bia bungi; idi mua kuela miji kumpala kua tuetu kuyijingulula bimpe menemene. Bible udiku utupesha meji bua kujikija ntatu ya buena eyi idi itutekesha mu maboko anyi? Tukonkononayi bimue bilejilu.
KUDIABAKENA BIKOLE
Rosie udi wamba ne: “Ntu nshala ndiabakena bua ntatu kampanda pa kukolesha malu mu lungenyi luanyi anyi pa kudifuanyikijila mudi malu mua kunyanguka bikole pamutu pa kumona tshidiwu menemene.” Mvese kayi ya mu Bible ivua mimuambuluishe? Umue wa kudiyi ngua Matayi 6:34 udi wamba ne: “Kanuditatshishi bua dituku didi dilonda nansha, bualu dituku didi dilonda nedikale ne yadi ntatu. Dituku ne dituku didi ne yadi ntatu idi midikumbanyine.” Rosie udi wamba mpindieu ne: mêyi a Yezu aa akamuambuluisha bua kulekela kuditatshisha bua tshidi mua kuenzeka malaba. Udi wamba kabidi ne: “Nkavua ne ntatu ya bungi, ne kabivua bikengela kukumbaja tunyinganyinga tukuabu bua malu avua kaayi manji kuenzeka ne imue misangu kaayi mua kuenzeka nansha.”
Yasmine pende wakamona ne: tunyinganyinga tukavua tukeba kumuzengela panshi. Udi wamba ne: “Mvua ndila matuku nansha abidi ku lumingu, ne tshivua ndala butuku amue matuku. Mvua nguvua ne: ngenyi mibi ivua india mujima.” Mvese kayi uvua mumuambuluishe? Udi wakula bua 1 Petelo 5:7 udi wamba ne: ‘Nupuile Nzambi ntatu yenu yonso, bualu yeye udi unutabalela.’ Yasmine udi wamba ne: “Pavua matuku enda apita, ngakatungunuka ne kusambila Yehowa, ne wakandamuna masambila anyi. Ngakumvua anu bu ne: bavua bangumbushe bujitu bua bungi pa makaya. Ngenyi yanyi mibi itu ipingana ku musangu ne ku musangu, kadi mpindieu ndi mumanye mua kupita nayi.”
DILADIKIJA MALU
Nsongakaji kampanda diende Isabella udi wamba ne: “Ndi ngela meji ne: diladikija malu ditu mu mashi bualu papa wanyi utu wenza pende nanku. Ntu ndadikija malu a mushinga bua tshikadi ne tshia kuenza to, anu bua kuikisha anyi kutangila televizion. Ntshibidilu tshibi bualu tshidi tshivudija bia kuenza ne tshifikisha muntu ku dienza mudimu udi kawuyi muimpe.” Dîyi dinene ditu dimuambuluishe didi mu 2 Timote 2:15 udi wamba ne: “Enza muebe muonso bua kumueneka kumpala kua Nzambi bu muntu muanyishibue, muena mudimu udi kayi ne bualu bua kumvuila bundu.” Isabella udi wamba ne: “Tshivua musue bua Yehowa afuishibue bundu bua mudimu wanyi bualu mvua ndadikija malu to.” Mmushintuluke bikole.
Kelsey udi wamba pende ne: “Mvua mua kuikala ne mudimu wa kujikija dîba kampanda dikosa, kadi mvua nguladikija too ne mu minite ya ndekelu. Mvua ndila, mpangila tulu, ne nsamisha mutu. Kabivua bimpe buanyi meme to.” Kelsey wakapeta diambuluisha mu Nsumuinu 13:16 udi wamba ne: “Muntu mudimuke udi wenza malu ne dimanya, kadi mutshimbakane yeye udi uleja butshimbakane buende patoke.” Kelsey udi umvuija muvua dielangana meji pa mvese eu dimulongeshe wamba ne: “Mbimpe kudifila mu dienza mudimu ne kudianjila kulongolola malu. Mpindieu ntu mfunda bionso bindi ne bua kuenza bua kulongolola mudimu udi ulua kumpala, ne bidi bingambuluisha bua kudilongolola, tshiyi ndadikija mudimu too ne mu minite ya ndekelu.”
BUNKAYA
Kirsten udi wamba ne: “Bayanyi uvua mundekele, munshiye ne bana banayi bapuekele.” Ndîyi kayi dia mu Bible divua dimuambuluishe? Nsumuinu 17:17 udi wamba ne: “Mulunda mulelela udi uleja dinanga mu bikondo bionso ne yeye mmuanetu udi muledibue bua bikondo bia dikenga.” Kirsten wakakeba diambuluisha kudi bantu bavua batendelela Yehowa anu bu yeye. Wakapeta tshinyi? Udi wamba ne: “Balunda banyi bakadisuika tshimuku bua kungambuluisha mu mishindu ya bungi menemene! Kuvua bavua banshila biakudia anyi bilongo ku tshiibi. Kasumbu ka bantu kavua kangambuluishe misangu isatu mijima meme ne bana banyi bua kumuangala ne kubuela mu nzubu mukuabu. Muntu umue uvua mungambuluishe bua kupeta mudimu. Balunda banyi bavua anuku bua kungambuluisha.”
Delphine, utukadi batele mu tshiena-bualu tshikuabu, uvua pende mutuilangane ne bunkaya. Udi uvuluka panyima pa mumane kujimija bionso bivuaye nabi wamba ne: “Mvua ndimona anu bu ne: mvua dia muamua dia dididishi, ntangila muvua nsombelu wa bantu bakuabu wenda uya. Mvua ndimona muntu-nkaya.” Mvese uvua mumuambuluishe uvua wa Musambu wa 68:6 udi wamba ne: “Nzambi udi upesha badi nkayabu nzubu wa kusombelamu.” Delphine udi wamba ne: “Mvua mumanye ne: mvese eu kavua wakula anu bua nzubu wetu eu to. Kadi ngakalua kumvua ne: Nzambi udi utupesha nzubu wa mu nyuma, mmumue ne: muaba wa bukubi bulelela udi utuambuluisha bua kudia bulunda ne bantu bakuabu badi banange Yehowa ne kubananga. Kadi mvua mumanye kabidi ne: tshivua mua kusemena kudi bakuabu meme tshiyi muanji kusemena pabuipi ne Yehowa to. Ke bualu kayi Musambu wa 37:4 wakangambuluisha mu bualu abu. Udi wamba ne: ‘Ikala ne disanka dipite bungi mu Yehowa, yeye neakukumbajile majinga a muoyo webe.’”
Udi ujikija wamba ne: “Ngakalua kumona ne: mvua ne bua kulamata Yehowa bikole. Ku balunda bonso bimpe, yeye mmupite bonso. Pashishe ngakafunda malu amvua mua kujinga kuenza ne bakuabu bua kudia bulunda ne bantu badi banange pabu Yehowa. Ngakalonga mua kumona ngikadilu mimpe ya bakuabu ne kubenzela malu anu bu ne: mvua mmona anu ngikadilu yabu mimpe ayi.”
Bushuwa, balunda badi benzela Nzambi mudimu batshidi anu bapange bupuangane. Bantemu ba Yehowa batu baluangana ne ntatu anu bu bantu bakuabu bonso. Kadi malongesha adi Bible ufila adi asaka bantu bua kuambuluisha bakuabu dîba dionso didiku mushindu. Mbimpe kudia bulunda ne bantu ba mushindu eu. Kadi Bible udiku kabidi mua kuambuluisha muntu mu ntatu idi kayiyi mua kujika mpindieu, bu mudi disama dia munanunanu ne tunyinganyinga tukole anyi?
Kutumikila mibelu ya mu Bible kudi mua kukuambuluisha bua kupeta balunda badi mua kukuambuluisha

robotstxt: allowed

filter: keep


text:
Mitshena aimuna uetshipaniti nete mishtikushiu-aimunit kie nete akaneshau-aimunit. Tshitauiashunan (emprunt) neni aimuna tshipa tshi issishuenan. Takuana neni aimuna anite tshinanu, muku nanikutini, apu tshissenitakuaki katshi utinakaniti nete ait aimunit, usham miam innu-aimuna eshi-pimipanitini.
Tshitapatamuku ume tipatshimuniss:
Atauitshuapit nika ituten tshishi-atusseiani, eukuan ume tshe ui itataueian : peikussimuteush napatata, meshishtit teshu (neshu), nishu natamata. Nui nashupitshen utakussiti mak nika nekaututshen.
Ume kutak ashit tshitapatamuku tipatshimuniss :
Akaneshau ui pushipan netupissa, ui natshi-pinakutsheu, nete nesseshepit metuenannu.
Umeni kutaka aimuna ka auiashunanuti : pushukateu, kapi, napien, papinaman…
Eukuan eshinakuak tshitaimunnan, eukuan eshi-pimipanit. Takuana kutaka aimuna ka utshipaniti nete mishtikushiu-aimunit mak passe akaneshau-aimunit, anutshish passe auiashunanua mak passe shashish neni takuana.
Kassinu anite aimuna eshi-aiminanuti assit, eukuan eshi-pimipaniti iapit, auiashuat kie uinuau ait aimunit nenua aimuna, mate ne mishtikushiu-aimun pacane, innu-aimunit utshipanu : pakan kie ne chicoutai, innu-aimunit iapit utshipanu : shikuteu.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala wa Samuele
27:1-12
27 Kadi Davidi wakadiambila mu muoyo wende ne: “Dituku dikuabu nemfue ku tshianza tshia Shaula. Bualu butambe buimpe bundi mua kuenza nkunyemena+ mu buloba bua bena Peleshete; dîba adi Shaula nealekele kunkeba mu buloba bujima bua Isalele,+ ne nensungidibue ku tshianza tshiende.”
2 Nunku Davidi wakajuka, yeye ne bantu balume 600+ bavuaye nabu, kuyaye kudi Akisha+ muana wa Maoka, mukalenge wa Gata.
3 Davidi wakasomba ne Akisha mu Gata, yeye ne bantu bende, muntu yonso muikale ne ba mu nzubu muende. Davidi uvua ne bakaji bende babidi, Ahinoama+ wa mu Yizelele ne Abigayila+ wa mu Kâmele, mukaji mukamba uvua Nabala mushiye.
4 Pakambilabu Shaula ne: Davidi uvua munyemene ku Gata, wakalekela kumukeba.+
5 Pashishe Davidi wakambila Akisha ne: “Meme muanyishibue ku mêsu kuebe, bampeshaku muaba mu tshimue tshia ku bimenga bikese bua nsombelamu. Bua tshinyi muena mudimu webe udi ne bua kusomba nebe mu tshimenga tshia bukalenge?”
6 Nunku dituku adi Akisha wakamupesha Sikelaga.+ Ke bualu kayi Sikelaga ntshimenga tshia bakalenge ba mu Yuda too ne lelu.
7 Tshikondo tshivua Davidi musombele mu buloba bua bena Peleshete tshivua tshia tshidimu tshijima ne ngondo inayi.+
8 Davidi uvua uya ne bantu bende bua kupawula bena Geshû,+ bena Gêze, ne bena Amaleka,+ bualu bavua basombele mu buloba buvua bumbukila ku Telama too ne ku Shû,+ bupueka too ne ku buloba bua Ejipitu.
9 Pavua Davidi uluisha bena buloba abu, kavua ushiya nansha muntu mulume nansha muntu mukaji ne muoyo to,+ kadi uvua wangata mikoko, ngombe, mpunda, tumelu, ne bilamba, ne pashishe uvua upingana kudi Akisha.
10 Nunku Akisha uvua webeja ne: “Lelu uvua muye kupawula kuepi?” Davidi uvua wandamuna ne: “Ku sud kua Yuda”+ anyi “Ku sud kua bena Yelamele”+ peshi “Ku sud kua bena Kene.”+
11 Davidi kavua ushiya nansha muntu mulume nansha muntu mukaji ne muoyo bua kulua nabu mu Gata to, bualu uvua wamba ne: “Bua kababambidi bua bualu buetu ne: ‘Davidi uvua muenze nunku.’” (Ke muvuaye wenza tshikondo tshionso tshivuaye musombele mu buloba bua bena Peleshete.)
12 Nunku Akisha wakitaba tshivua Davidi wamba, udiambila ne: ‘Bushuwa mmulue tshintu tshidi tshinunka bibi munkatshi mua tshisamba tshiabu tshia Isalele, nunku yeye neashale anu muena mudimu wanyi.’
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Samuele 27
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 6 Bana ba balume ba Lewi+ bavua: Gêshona, Kohata,+ ne Melali.+2 Bana ba balume ba Kohata bavua: Amalama, Yisehâ,+ Hebelone, ne Uziele.+3 Bana* ba Amalama+ bavua: Alona,+ Mose,+ kabidi ne Mîyama.+ Bana ba balume ba Alona bavua: Nadaba, Abihu,+ Eleazâ,+ ne Itamâ.+4 Eleazâ wakalela Pinehasa;+ Pinehasa wakalela Abishua.5 Abishua wakalela Buki; Buki wakalela Uzi.6 Uzi wakalela Zelaya; Zelaya wakalela Melayota.7 Melayota wakalela Amalia; Amalia wakalela Ahituba.+8 Ahituba wakalela Sadoka;+ Sadoka wakalela Ahimasa.+9 Ahimasa wakalela Azaya; Azaya wakalela Yohanana.10 Yohanana wakalela Azaya. Yeye wakenza mudimu wa buakuidi mu nzubu uvua Solomo muibake mu Yelushalema.11 Azaya wakalela Amalia; Amalia wakalela Ahituba.12 Ahituba wakalela Sadoka;+ Sadoka wakalela Shaluma.13 Shaluma wakalela Hilekiya;+ Hilekiya wakalela Azaya.14 Azaya wakalela Selaya;+ Selaya wakalela Yehosadaka.+15 Bakakuata Yehosadaka kuyabu nende mu buloba bukuabu pavua Yehowa muangate bantu ba mu Yuda ne ba mu Yelushalema muye nabu mu buloba bukuabu ku tshianza tshia Nebukadenesâ.16 Bana ba balume ba Lewi bavua: Gêshoma,* Kohata, ne Melali.17 Aa mmêna a bana ba balume ba Gêshoma: Libini ne Shimei.+18 Bana ba balume ba Kohata bavua: Amalama, Yisehâ, Hebelone, ne Uziele.+19 Bana ba balume ba Melali bavua Mali ne Mushi.Aa avua mêku a bena Lewi bilondeshile bankambua babu:+20 Bana ba balume ba* Gêshoma,+ Libini muanende, muanende uvua Yahata, muanende uvua Zima,21 muanende uvua Yoa, muanende uvua Ido, muanende uvua Zela, muanende uvua Yatelai.22 Bana ba balume ba* Kohata bavua: Aminadaba muanende, muanende uvua Kola,+ muanende uvua Asî,23 muanende uvua Elekana, muanende uvua Ebiyasafa,+ muanende uvua Asî,24 muanende uvua Tahata, muanende uvua Uliele, muanende uvua Uziya, ne muanende uvua Shawula.25 Bana ba balume ba Elekana bavua Amasai ne Ahimota.26 Bua Elekana, bana ba balume ba Elekana bavua Sofai muanende, muanende uvua Nahata,27 muanende uvua Eliaba, muanende uvua Yelohama, muanende uvua Elekana.+28 Bana ba balume ba Samuele+ bavua Yoele muanende muanabute ne muibidi Abiya.+29 Bana ba balume ba* Melali bavua: Mali,+ Libini muanende, muanende uvua Shimei, muanende uvua Uza,30 muanende uvua Shimeya, muanende uvua Hagiya, ne muanende uvua Asaya.31 Aba mbantu bavua Davidi muteke bua kulombola dimba dia misambu ku nzubu wa Yehowa panyima pa bobu bamane kuteka mushete kuntu aku.+32 Bavua batangila mudimu wa dimba dia misambu ku ntenta wa tshitendelelu, mmumue ne: ntenta wa kusambakena too ne pavua Solomo muibake nzubu wa Yehowa mu Yelushalema,+ ne bavua bakumbaja mudimu wabu anu muvuabu babalombe bua kuwenza.+33 Aba mbantu bavua benze mudimu ne bana babu balela: Bua bena Kohata, Hemana+ muimbi wa misambu, muana wa balume wa Yoele+ muana wa Samuele34 muana wa Elekana+ muana wa Yelohama muana wa Eliele muana wa Toha35 muana wa Zufa muana wa Elekana muana wa Mahata muana wa Amasai36 muana wa Elekana muana wa Yoele muana wa Azaya muana wa Sefanya37 muana wa Tahata muana wa Asî muana wa Ebiyasafa muana wa Kola38 muana wa Yisehâ muana wa Kohata muana wa Lewi muana wa Isalele.39 Muanabu Asafa+ uvua wimana ku dia balume diende; Asafa uvua muana wa balume wa Belekiya muana wa Shimeya40 muana wa Mikaele muana wa Bâseya muana wa Malakiya41 muana wa Eteni muana wa Zela muana wa Adaya42 muana wa Etana muana wa Zima muana wa Shimei43 muana wa Yahata muana wa Gêshoma muana wa Lewi.44 Bana babu, ndelanganyi ya Melali,+ bavua ku dia bakaji; kuvua Etana+ muana wa balume wa Kishi muana wa Abedi muana wa Maluke45 muana wa Hashabeya muana wa Amasaya muana wa Hilekiya46 muana wa Amasi muana wa Bani muana wa Shemê47 muana wa Mali muana wa Mushi muana wa Melali muana wa Lewi.48 Bavua bateke* bana babu bena Lewi bua midimu yonso ya ntenta wa tshitendelelu, nzubu wa Nzambi mulelela.+49 Alona ne bana bende ba balume+ bavua bafuimisha milambu pa tshioshelu tshia mulambu wa kuosha+ ne pa tshioshelu tshia musenga wa manananshi,+ benza midimu ivua mu diumvuangana ne bintu bitambe tshijila, bua kubuikidila Isalele mpekatu,+ bilondeshile malu onso avua Mose muena mudimu wa Nzambi mulelela mutume dîyi bua kuenza.50 Eyi ivua ndelanganyi ya Alona:+ Eleazâ+ muanende wa balume, muanende uvua Pinehasa, muanende uvua Abishua,51 muanende uvua Buki, muanende uvua Uzi, muanende uvua Zelaya,52 muanende uvua Melayota, muanende uvua Amalia, muanende uvua Ahituba,+53 muanende uvua Sadoka,+ ne muanende uvua Ahimasa.54 Eyi ivua miaba yabu ya kusombela bilondeshile bitudilu biabu* mu buloba buabu: bua ndelanganyi ya Alona ya mu dîku dia bena Kohata, bu muvua nshobo ya kumpala mibakuate,55 bakayipesha Hebelone+ mu buloba bua Yuda, pamue ne mpata ya kudishila nyama ivua mimunyunguluke.56 Kadi bakapesha Kaleba muana wa Yefune maloba a tshimenga atshi ne miaba yatshi mikuabu ya kusombela.+57 Bakapesha kabidi ndelanganyi ya Alona bimenga bia* kunyemena:+ Hebelone,+ kabidi ne Libina+ ne mpata yende ya kudishila nyama, Yatî,+ Eshetemoa ne mpata yende ya kudishila nyama,+58 Hilene ne mpata yende ya kudishila nyama, Debî+ ne mpata yende ya kudishila nyama,59 Ashana+ ne mpata yende ya kudishila nyama, ne Bete-shemeshe + ne mpata yende ya kudishila nyama;60 ne mu tshisa tshia Benyamina: Geba+ ne mpata yende ya kudishila nyama, Alemeta ne mpata yende ya kudishila nyama, ne Anatota+ ne mpata yende ya kudishila nyama. Bimenga biabu bionso bua mêku abu bivua bimenga 13.+61 Bakapesha* bena Kohata bavua bashale bimenga dikumi bia mu dîku dia tshisa, bia mu tshitupa tshia tshisa, tshitupa tshia Manashe.+62 Bakapesha bena Gêshoma bilondeshile mêku abu bimenga 13 bia mu tshisa tshia Yisakâ, tshisa tshia Ashê, tshisa tshia Nafatale, ne tshisa tshia Manashe mu Bashana.+63 Bakapesha bena Melali bilondeshile mêku abu bimenga 12 ku nshobo bia mu tshisa tshia Lubena, tshisa tshia Gada, ne tshisa tshia Zebulona.+64 Nunku bena Isalele bakapesha bena Lewi bimenga ebi ne mpata yabi ya kudishila nyama.+65 Bakafila kabidi ku nshobo bimenga ebi bia mu tshisa tshia Yuda, tshisa tshia Simeona, ne tshisa tshia Benyamina, bimenga bidibu batele mu mêna abi.66 Amue mêku a bena Kohata avua ne bimenga bia mu tshisa tshia Efelayima bu buloba buabu.+67 Bavua babapeshe bimenga bia* kunyemena: Shekeme+ ne mpata yende ya kudishila nyama mu buloba bua mikuna bua Efelayima, Gezê+ ne mpata yende ya kudishila nyama,68 Yokemama ne mpata yende ya kudishila nyama, Bete-holona+ ne mpata yende ya kudishila nyama,69 Ayalona+ ne mpata yende ya kudishila nyama, ne Gata-limona+ ne mpata yende ya kudishila nyama;70 ne mu tshitupa tshia tshisa tshia Manashe bakafila Anele ne mpata yende ya kudishila nyama ne Bilama ne mpata yende ya kudishila nyama kudi mêku a bena Kohata avua mashale.71 Mu dîku dia tshitupa tshia tshisa tshia Manashe, bakapesha bena Gêshoma Golana+ mu Bashana ne mpata yende ya kudishila nyama ne Ashetalota ne mpata yende ya kudishila nyama;+72 ne mu tshisa tshia Yisakâ: Kedeshe ne mpata yende ya kudishila nyama, Dabelata+ ne mpata yende ya kudishila nyama,+73 Lamota ne mpata yende ya kudishila nyama, ne Anema ne mpata yende ya kudishila nyama;74 ne mu tshisa tshia Ashê: Mashala ne mpata yende ya kudishila nyama, Abidona ne mpata yende ya kudishila nyama,+75 Hukoko ne mpata yende ya kudishila nyama, ne Lehoba+ ne mpata yende ya kudishila nyama;76 ne mu tshisa tshia Nafatale: Kedeshe+ mu Galela+ ne mpata yende ya kudishila nyama, Hamone ne mpata yende ya kudishila nyama, ne Kiyatayima ne mpata yende ya kudishila nyama.77 Mu tshisa tshia Zebulona+ bakapesha bena Melali bavua bashale Limono ne mpata yende ya kudishila nyama, Tabô ne mpata yende ya kudishila nyama;78 ne mu tshitupa tshia buloba tshia Yadene ku Yeliko, ku est kua Yadene, mu tshisa tshia Lubena, bakabapesha Besê mu tshipela ne mpata yende ya kudishila nyama, Yahasa+ ne mpata yende ya kudishila nyama,79 Kedemota+ ne mpata yende ya kudishila nyama, ne Mefâta ne mpata yende ya kudishila nyama;80 ne mu tshisa tshia Gada: Lamota mu Gilada ne mpata yende ya kudishila nyama, Mahanayima+ ne mpata yende ya kudishila nyama,81 Heshebona+ ne mpata yende ya kudishila nyama, ne Yazê+ ne mpata yende ya kudishila nyama.


text:
Ntshinyi tshidi Bible wamba?
Nekuikalaku ditalala pa buloba anyi?
Udi mua kuandamuna bishi?
Eyowa
Tòo
Pamuapa
Tshidi Bible wamba
Mu bukokeshi bua Yezu Kristo, ‘ditalala divule nedikalaku too ne pajimina ngondo tshiendelele,’ mmumue ne: bua kashidi.—Misambu 72:7.
Mmalu kayi makuabu atudi tulonga mu Bible?
Nebumbushe bantu babi pa buloba, bipetesha bantu bimpe mushindu wa ‘kusanka mu ditalala dikumbane.’—Misambu 37:10, 11.
Nzambi neajikije mvita yonso.—Misambu 46:8, 9.
Kudiku mushindu wa kuikala ne ditalala dilelela dia mu muoyo mpindieu anyi?
Bamue bantu badi bamba ne: bu mutshidi buloba buwule ne makenga ne malu mabi kakuena mushindu wa kupeta ditalala dilelela dia mu muoyo to. Wewe udi wela meji kayi?
Tshidi Bible wamba
Nansha mpindieu, bantu badi mu malanda mimpe ne Nzambi badi mua kupeta “ditalala dia Nzambi didi dipite dijingulula dionso dia malu.”—Filipoyi 4:6, 7.
Mmalu kayi makuabu atudi tulonga mu Bible?
Nzambi mmulaye bua kumbusha makenga ne malu mabi, ‘uvuija bintu bionso bipiabipia.’—Buakabuluibua 21:4, 5.
Tudi mua kupeta ditalala dia munda patudi tukumbaja majinga etu a “mu nyuma.”—Matayi 5:3.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
24 Pakamona Balâma ne: bivua bisankisha Yehowa bua kubenesha Isalele, kakaya kabidi bua kukeba bimanyinu bia diakabi to,+ kadi wakatangija mpala wende ku tshipela.
2 Pakabandisha Balâma mêsu ende ne kumonaye Isalele muase bitudilu bilondeshile bisa biende,+ dîba adi nyuma wa Nzambi wakamutulukila.+
3 Ke yeye kuela lusumuinu elu ne:+
“Mêyi a Balâma muana wa Beô,Ne mêyi a muntu udibu babulule mêsu,
4 Mêyi a muntu udi umvua dîyi dia Nzambi,Muntu uvua mumone tshikena kumona tshia Wa Bukole Buonso,Muntu udi muiname ne mêsu ende mabulula:+
5 Ntenta yebe mmilengele, wewe Yakoba,Miaba yebe ya kusombela, wewe Isalele!+
6 Mmialabale miaba mile anu bu bibandabanda,+Anu bu madimi adi kumpenga kua musulu,Anu bu mitshi ya alowe idi Yehowa mukune,Anu bu mitshi ya sedre idi kumpenga kua mâyi.
7 Mâyi a mu mbeketshi yende ibidi ya biseba adi atungunuka ne kupongoloka,Ne mamiinu ende adi akunyibua kumpenga kua mâyi a bungi.+
Mukalenge wende+ neikale kabidi munene kupita Agaga,+Ne bukalenge buende nebutumbishibue.+
8 Nzambi udi umupatula mu Ejipitu;Yeye udi bu nsengu ya ngombe mulume wa tshisuku buabu bobu.
Neadie bisamba, baluishi bende,+Ne neakunye mifuba yabu, ne neabasunsule ne mikete yende.
9 Yeye mmualamine, mmulale bu nyama wa ntambue,Ne anu bu nyama wa ntambue, nnganyi udi mua kuteta bua kumubundula?
Bantu badi bakubenesha badi babeneshibua,Ne bantu badi bakuela mulawu badi bedibua mulawu.”+
10 Ke Balaka kukuatshila Balâma tshiji tshikole. Balaka wakakumakaja bianza ne dipetu, kuambilaye Balâma ne: “Mvua mukubikile bua wewe kuela bena lukuna banyi mulawu,+ kadi mpindieu kuena muenze tshintu tshikuabu anu kubabenesha misangu yonso isatu eyi.
11 Mpindieu pingana kuebe musangu umue. Mvua musue kukupesha difutu dinene,+ kadi tangila! Yehowa mmukupangishe difutu adi.”
12 Balâma kuandamuna Balaka ne: “Tshivua muambile bantu bauvua mutume ne mukenji ne:
13 ‘Nansha Balaka mumpeshe nzubu wende muwule tente ne arjan ne or, tshiena mua kuenza bualu nansha bumue ku disua dianyi budi bubengangana ne dîyi dia Yehowa, nansha buimpe nansha bubi; nengambe anu tshiangambile Yehowa’ anyi?+
14 Mpindieu nkadi nya kudi bena mu tshisamba tshietu. Luaku nkuambile tshikala tshisamba etshi mua kuenzela tshisamba tshienu mu matuku atshilualua.”
15 Nunku wakela lusumuinu elu ne:+
“Mêyi a Balâma muana wa Beô,Ne mêyi a muntu udibu babulule mêsu,+
16 Mêyi a muntu udi umvua dîyi dia Nzambi,Ne muntu udi ne dimanya dia Mutambe Bunene,Uvua mumone tshikena kumona tshia Wa Bukole BuonsoPavuaye muiname ne mêsu ende mabulula:
17 Nemmumone, kadi ki mmpindieu to;Nemmutangile, kadi ki mmu katupa kakese emu to.
Mutoto+ newupatukile mu Yakoba,Ne dikombo dia bumfumu+ nedijukile mu Isalele.+
Ne neatayishe bushuwa mpala wa Moaba+Ne kabalubalu ka mutu ka bana bonso ba kayumbayumba.
18 Ne Edome nealue tshintu tshia kuangata,+Bushuwa, Seî+ tshintu tshia bena lukuna bende,+Pikala Isalele wenda uleja dikima diende.
19 Ne mu Yakoba nemupatuke muntu wikala utshimuna,+Ne neabutule muntu yonso wa mu tshimenga wapanduka.”
20 Pakamonaye Amaleka, wakatungunuka ne lusumuinu luende ne:
“Amaleka uvua wa kumpala ku bisamba bionso,+Kadi ku ndekelu neajimine.”+
21 Pakamonaye bena Kene,+ wakatungunuka ne lusumuinu luende ne:
“Muaba webe wa kusombela mmushindame, ne muaba webe wa kusombela mmuashila pa dibue.
22 Kadi muntu mukuabu neoshe Kaina.
Nkushale musangu bule kayi kumpala kua Ashû kukukuata ne kuya nebe?”
23 Wakatungunuka ne lusumuinu luende ne:
“Diakabi! Nnganyi wapanduka penza Nzambi bualu ebu?
24 Mazuwa neafumine ku malobo a ku Kitima,+Ne neakengeshe Ashû,+Ne neakengeshe Ebê.
Kadi yeye pende neajimine kashidi.”
25 Pashishe Balâma+ wakajuka, kuyaye, kupinganaye muaba wende. Balaka pende kuyila wende njila.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Nomba 24
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TUIKALAYI NE NSOMBELU WA BUENA KRISTO
Shala mutabale mu nyuma, muikale anu ne tshisumi padi nsombelu webe ushintuluka
Katuena mua kuepela dishintuluka dia malu to, nangananga mu matuku a ku nshikidilu aa. (1Ko 7:31) Dishintuluka dia malu nansha diodi dimpe anyi dibi didi mua kunyanga ntendelelu wetu ne kutekesha malanda etu ne Yehowa, nansha tuetu baditekemene anyi katuyi baditekemene. Tshiatuambuluisha bua kushala batabale mu nyuma, bikale anu ne tshisumi padi nsombelu wetu ushintuluka ntshinyi? Numone filme wa Shala mukole mu nyuma paudi umuangala, pashishe nuandamune nkonko eyi:
Muanetu kampanda uvua mupeshe tatu mubelu kayi?
Mmunyi muvua dîyi dinene didi mu Matayi 7:25 ditangila nsombelu wa dîku adi?
Bena mu dîku adi bavua badilongolole bishi bua kumuangala? Bivua bibambuluishe mushindu kayi?
Ntshinyi tshivua tshiambuluishe bena mu dîku adi bua kuibidilangana ne nsombelu mupiamupia mu tshisumbu ne mu teritware?
Malu manene adi mashintuluke mu nsombelu wanyi matuku adi panshi aa:
Mmunyi mundi mua kutumikila malu andi mumone mu filme eu mu nsombelu wanyi?


text: 10 “Tshikondo atshi Yehowa wakangambila ne: ‘Disongela mabue abidi a buena a kumpala au,+ ubande kundi ku mukuna; udi ne bua kudienzela kabidi mushete wa mabaya.2 Nemfunde pa mabue au mêyi avua pa mabue a kumpala auvua mutayishe au, ne udi ne bua kuateka mu mushete.’3 Nunku ngakenza mushete wa mabaya a mutshi wa musese, meme kusonga mabue abidi a buena a kumpala, meme kubanda ku mukuna ne mabue abidi au mu tshianza tshianyi.+4 Pashishe yeye kufunda pa mabue au mêyi avuaye mufunde kumpala,+ Mêyi Dikumi,*+ avua Yehowa munuambile ku mukuna mu kapia+ dituku dia disangisha;*+ ne Yehowa wakaampesha.5 Nunku ngakakudimuka, meme kutuluka ku mukuna,+ kuteka mabue mu mushete umvua muenze, muaba udiwu anu muvua Yehowa muntumine dîyi bua kuenza.6 “Pashishe bena Isalele bakumbuka ku Belota Bene-yâkana batangile ku Mosela. Alona wakafuila kuntu aku ne bakamujiika;+ muanende Eleazâ wakabanga kuenza mudimu wa buakuidi pa muaba wende.+7 Bakumbuka kuntu aku batangile ku Gudugoda, bakumbuka kabidi ku Gudugoda batangile ku Yotebata,+ buloba budi ne tusulu tua mâyi* tua bungi.8 “Tshikondo atshi Yehowa wakateka tshisa tshia Lewi+ ku luseke bua kuambula mushete wa tshipungidi tshia Yehowa,+ bua kuimana kumpala kua Yehowa bua kumuenzela mudimu, ne bua kubenesha bantu mu dîna diende,+ anu mudibu benza too ne lelu eu.9 Ke bualu kayi Lewi kena ne tshiende tshitupa anyi bumpianyi pamue ne bana babu. Yehowa ke bumpianyi buende, anu muvua Yehowa Nzambi webe mumuambile.+10 Ngakashala ku mukuna meme nkayanyi anu bu musangu wa kumpala, matuku 40, munya ne butuku,+ ne Yehowa wakanteleja kabidi musangu au.+ Yehowa kavua musue kukubutula to.11 Nunku Yehowa wakangambila ne: ‘Pita kumpala kua bantu aba, ne udilongolole bua kuya, bua babuele ne bangate buloba bumvua muditshipe kudi bankambua babu bua kubapesha.’+12 “Mpindieu, wewe Isalele, Yehowa Nzambi webe udi ukulomba tshinyi?+ Udi ukulomba anu bualu ebu: kutshina Yehowa Nzambi webe,+ kuendela mu njila yende yonso,+ kumunanga, kuenzela Yehowa Nzambi webe mudimu ne muoyo webe wonso ne anyima* webe yonso,+13 ne kutumikila mêyi a Yehowa ne mikenji yende mifunda bindi nkutumina dîyi lelu eu bua kuenza bua diakalenga diebe wewe.+14 Mona, diulu, nansha diulu dia mu diulu,* ne buloba ne bionso bidipu mbia Yehowa.+15 Kadi Yehowa uvua musemene pabuipi ne bankambua benu nkayabu ne mubaleje dinanga diende, ne mmunusungule nuenu, bana babu,+ munkatshi mua bisamba bionso, anu bu munudi lelu eu.16 Mpindieu nudi ne bua kulengeja* mioyo yenu+ ne kulekela kuikala ne tshitunu* nunku.+17 Bualu Yehowa Nzambi wenu udi Nzambi wa banzambi+ ne Mukalenge wa bakalenge, Nzambi munene, wa bukole, ne wa kutshina, udi kayi wenzela muntu nansha umue malu ne kansungansunga+ ne udi kayi witaba dikosa mishiku.18 Udi ulumbuluila muana udi mufuishe tatuende* ne mukaji mukamba,+ ne mmunange muntu udi musombe buenyi,+ umupesha biakudia ne bia kuvuala.19 Nuenu penu nudi ne bua kunanga muntu udi musombe buenyi, bualu nuvua penu basombe buenyi mu buloba bua Ejipitu.+20 “Yehowa Nzambi webe ke uudi ne bua kutshina, yeye ke uudi ne bua kuenzela mudimu,+ yeye ke uudi ne bua kulamata, ne mu dîna diende ke muudi ne bua kuditshipa.21 Yeye nkayende ke uudi ne bua kutumbisha.+ Yeye udi Nzambi webe udi mukuenzele malu manene ne adi akemesha onso aa adi mêsu ebe madimuene.+22 Bankambua bebe bavua bapueke mu Ejipitu bantu* 70,+ kadi mpindieu Yehowa Nzambi webe mmukuvuije bungi bu bua mitoto ya mu diulu.+


text:
BUPETA BWA MWIYI DY’EFILE MUKULU | NKINDJI 1-6
‘Kulupila Yehowa n’eshimba dyobe dyôso’
Yehowa nyi atudya kukulupila. Mpushisho a eshina dyaye etushinkamiisha shi e na ngobesha ya kulombasha milayilo yaye. Luteko nyi alwitukwasha bwa kukulupila mwadi. Mukanda wa Nkindji shapitre 3 awitushinkamiisha shi Yehowa aketufutu bwa lukulupilo lwetu pa ‘kuludika mashinda eetu.’
Yawa emonaa aye nabene bu sha binangu . . .
3:5-7
eatshilaa bitshibilo kushii kukimba bukunkushi bwa Yehowa kumpala
akulupilaa mu binangu byaye’ye nabene sunga bya pa nsenga
Yawa namu mukulupile mwi Yehowa . . .
atamishaa kipwano naye kukiila ku kulonga kwa Bible, kunangushena, na kuteka
akimbaa bukunkushi bwaye nsaa yaata bitshibilo pa kubadika mayi a mu Bible


text:
Udiku wipatshila tshiuwidi tshia Kristo anyi?
‘Fika ku tshipiminu tshia dikola tshia tshiuwidi tshia Kristo.’ —EFESO 4:13.
MISAMBU: 69, 70
1, 2. Muena Kristo yonso udi ne tshipatshila kayi? Fila tshilejilu.
NTSHINYI tshitu mamu ukeba padiye usungula bimuma mu tshisalu? Pamuapa, katu anu ukeba bimuma bia binene anyi bia mushinga mukese to. Kadi, utu ukeba bidi bimpe, bitshidi bipiabipia ne bikumbane bua kudia. Mmusue bua bimuma bikale bibobe mmumue ne: bikole.
Muena Kristo mushindame udi utungunuka ne kukeba mêyi manene a mu Bible adi mua kumuambuluisha bua kujingulula tshidi tshimpe ne tshidi tshibi
2 Padi muntu ulonga malu a Yehowa ne wangata dipangadika dia kutambula, malanda ende ne Nzambi adi atungunuka ne kukola. Tshipatshila tshiende ntshia kulua muena Kristo mukole. Dikola edi kadiena ditangila dikala dia muntu ne bidimu bia bungi to. Kadi ndikola dia mu nyuma, mbuena kuamba ne: kuikala mu malanda mimpe ne Yehowa. Mupostolo Paulo uvua musue bua bena Kristo ba mu Efeso balue bantu bakole. Wakabalomba bua bikale mu buobumue mu ditabuja ne batungunuke ne kulonga malu a Yezu bua bafike “ku mulongo wa buntu bukole, kufika ku tshipiminu tshia dikola tshia tshiuwidi tshia Kristo.”—Efeso 4:13.
3. Bena mu tshisumbu tshia Efeso mbafuanangane ne bantu ba Yehowa ba lelu ku tshinyi?
3 Tshisumbu tshia Efeso tshikavuaku bidimu ndambu pavua Paulo mutshifundile mukanda. Bena mu tshisumbu etshi ba bungi bakavua ne dimanya, balue bena Kristo bakole. Kadi, kuvua bamue bavua dijinga ne kukolesha malanda abu ne Yehowa. Bia muomumue lelu, kudi bana betu ba balume ne ba bakaji bakadi benzele Yehowa mudimu bidimu bia bungi ne balue bena Kristo bashindame. Kadi, bamue mu bisumbu ki mbanji kukola to. Tshilejilu, bana betu binunu bia bungi badi batambula tshidimu tshionso etshi, nunku bamue batshidi dijinga ne kulua bena Kristo bakole. Kadi bidi bishi buebe wewe?—Kolosayi 2:6, 7.
MMUNYI MUDI MUENA KRISTO MUA KUKOLA?
4, 5. Bena Kristo bashindame mbashilangane ku tshinyi? Kadi mbafuanangane ku tshinyi? (Tangila tshimfuanyi tshia ntuadijilu.)
4 Paudi ukeba bimuma bibobe anyi bipie mu tshisalu, udi umona ne: bimuma bionso kabiena mushindu umue to. Kadi bitu ne tumue tubimanyinu tudi tuleja ne: mbibobe. Ke mudibi kabidi bua bena Kristo bashindame. Kabena anu mushindu umue to. Mbafumine mu matunga mashilangane ne badi ne bibidilu bishilangane. Badi ne bidimu bishilangane, malu adibu banange ne adibu kabayi banange mmashilangane. Kadi, bena Kristo bashindame bonso badi ne ngikadilu kampanda mifuanangane idi ileja ne: mbakole mu nyuma. Imue ya ku ngikadilu eyi, nngikadilu kayi?
‘Kudiku malu andi mua kushintulula bua kuidikija Yezu bimpe menemene anyi?’
5 Muena Kristo mushindame udi widikija Yezu ne ulonda “mu makasa ende bimpe bimpe.” (1 Petelo 2:21) Yezu wakamba ne: bidi ne mushinga wa bungi bua muntu kunanga Yehowa ne muoyo wende wonso ne anyima wende yonso ne lungenyi luende luonso ne kunanga muntu nende bu mudiye mudinange. (Matayi 22:37-39) Muena Kristo mushindame udi udienzeja bua kutumikila mubelu eu. Malu adiye wenza adi aleja ne: udi wangata malanda ende ne Yehowa ne dinanga dikole didiye nadi bua bakuabu ne mushinga wa bungi.
6, 7. a) Pakumbusha dinanga, nngikadilu kayi mikuabu idi muena Kristo mushindame ne bua kuleja? b) Nnkonko kayi idi yonso wa kutudi ne bua kudiela?
6 Dinanga nngikadilu umue patupu mu ngikadilu ya bungi idi muena Kristo mukole mu nyuma ne bua kuleja. (Galatiya 5:22, 23) Udi kabidi uleja bupole, didikanda ne lutulu. Ngikadilu eyi idi mua kumuambuluisha bua kutantamena nsombelu mikole kayi unyingalala ne kutantamena ditekeshibua mu mikolo kayi ujimija ditekemena. Padi muena Kristo mushindame udilongela, udi utungunuka ne kukeba mêyi manene a mu Bible adi amuambuluisha bua kujingulula tshidi tshimpe ne tshidi tshibi. Pashishe, padiye wenza mudimu ne kondo kende ka muoyo kalongesha kudi Bible, neafike ku diangata mapangadika mimpe. Muena Kristo mushindame udi ne didipuekesha, nunku udi witaba ne: buludiki bua Yehowa ne mikenji yende bitu anu bimpe kupita mmuenenu wende. * (Tangila note.) Udi uyisha lumu luimpe ne tshisumi ne wenza tshionso tshidi tshikengela kuenza bua kuambuluisha tshisumbu bua tshikale mu buobumue.
7 Nansha tuetu tukadi benzele Yehowa mudimu kukadi bidimu bia bungi, yonso wa kutudi udi mua kudiebeja ne: ‘Kudiku malu andi mua kushintulula bua kuidikija Yezu bimpe menemene anyi? Kudiku malu andi mua kuakaja anyi?’
“BIAKUDIA BIKOLE MBIA BANTU BAKOLE”
8. Ntshinyi tshidi tshileja ne: Yezu uvua mumanye Bible bimpe ne umumvua bimpe?
8 Yezu Kristo uvua mumanye Mifundu minsantu bimpe ne uyumvua bimpe. Nansha pavuaye ne bidimu 12, uvua wenza mudimu ne Mifundu minsantu pavuaye uyukila ne balongeshi mu ntempelo. Bible udi wamba ne: “Bantu bonso bavua bamuteleja bavua bakema bikole bua lungenyi luende ne mandamuna avuaye ufila.” (Luka 2:46, 47) Pavuaye uyisha, uvua wenza mudimu bimpe ne Dîyi dia Nzambi bua kupuwisha bena lukuna bende.—Matayi 22:41-46.
9. a) Muena Kristo mushindame utu ne programe kayi wa didilongela? b) Bua tshinyi mbimpe kulonga Bible?
9 Muntu udi musue kulua muena Kristo mukole udi widikija tshilejilu tshia Yezu ne mmusue kumvua Bible bimpe menemene. Udi ne tshibidilu tshia kukeba malongesha makole a mu Mifundu minsantu bualu mmumanye ne: “biakudia bikole mbia bantu bakole.” (Ebelu 5:14) Muena Kristo mushindame mmusue kupeta “dimanya dijalame” dia mu Bible. (Efeso 4:13) Nunku mbimpe udiebeje ne: ‘Ntuku mbala Bible dituku dionso anyi? Ntuku ne programe wa didilongela anyi? Ntuku ngenza ntendelelu wa mu dîku lumingu luonso anyi?’ Paudi udilongela Bible, keba mêyi manene adi mua kukuambuluisha bua kumanya mudi Yehowa wela meji ne mudiye umona malu. Nunku, enza mudimu ne mêyi manene aa paudi wangata mapangadika. Ebi nebikuambuluishe bua kusemena pabuipi menemene ne Yehowa.
10. Ntshinyi tshidi muena Kristo udi mukole mu nyuma ne bua kuenza ne mibelu ya Nzambi ne mêyi ende manene?
10 Muena Kristo udi mukole mu nyuma udi ne bua kuenza malu makuabu pamutu pa kumanya patupu tshidi Bible wamba. Udi ne bua kunanga mibelu ya Nzambi ne mêyi ende manene. Pashishe udi uleja dinanga edi padiye uditatshisha bua kuenza disua dia Yehowa pamutu pa diende yeye. Udi kabidi ushintulula nsombelu wende, ngelelu wende wa meji ne bienzedi biende. Tshilejilu, udi widikija Yezu ne uvuala bumuntu bupiabupia budi “bufukibue bilondeshile disua dia Nzambi mu buakane ne lulamatu bia bushuwa.” (Bala Efeso 4:22-24.) Bidi ne mushinga bua kuvuluka ne: Nzambi uvua muenze mudimu ne nyuma wende bua kulombola bafundi ba Bible. Nunku, padi muena Kristo ulonga Bible, nyuma muimpe wa Nzambi udi umuambuluisha bua kukolesha dimanya, dinanga ne malanda ende ne Yehowa.
LAMA BUOBUMUE
11. Yezu uvua munkatshi mua bantu ba mushindu kayi pavuaye pa buloba?
11 Yezu uvua muntu mupuangane. Kadi pavuaye pa buloba, uvua munkatshi mua bantu bapange bupuangane. Baledi bende ne bana babu ba balume ne ba bakaji bavua bonso bapange bupuangane. Nansha bayidi bende bavua bamulamate bavua ne ngikadilu bu mudi lutambishi ne budinangi. Tshilejilu, butuku bua kumpala kua lufu luende, bayidi bende bakakokangana munkatshi muabu “bua kumanya muntu uvua umueneka munene mupite bakuabu.” (Luka 22:24) Nansha muvua bayidi ba Yezu bela meji bu bantu bapange bupuangane, Yezu uvua mumanye ne: bavua ne bua kulua mu matuku makese bena Kristo bashindame ne kuenza tshisumbu tshivua mu buobumue. Butuku abu, Yezu wakasambila bua bobu kuikalabu mu buobumue. Wakalomba Tatuende wa mu diulu bua bikale tshintu tshimue, kuambaye ne: “Anu bu muudi wewe Tatu mu buobumue nanyi ne meme mu buobumue nebe, bua bobu pabu bikale netu mu buobumue.” Wakasakidila ne: “Bua bikale tshintu tshimue bu mutudi nebe tshintu tshimue.”—Yone 17:21, 22.
12, 13. a) Bu mutudi bena Kristo, ntshipatshila kayi tshitudi ne bua kuikala natshi? b) Ntshinyi tshivua muanetu wa balume mukuabu muenze bua kufika ku dilama buobumue mu tshisumbu?
12 Muena Kristo udi mukole mu nyuma udi wenza bua kulama buobumue mu tshisumbu. (Bala Efeso 4:1-6, 15, 16.) Bu mutudi bena Kristo, tshipatshila tshietu ntshia kuikala ‘balamakaja pamue bimpe,’ mbuena kuamba ne: kuenza mudimu pamue mu buobumue. Bua kuikala ne buobumue bua mushindu eu, muena Kristo udi ne bua kuikala ne budipuekeshi. Nansha padi bantu bakuabu bamuenzela bibi bua dipanga bupuangane, muena Kristo mukole udi udienzeja bua kulama buobumue mu tshisumbu. Nunku, diebeja ne: ‘Ntshinyi tshintu ngenza padi muanetu wa balume anyi wa bakaji muenze tshilema kampanda? Ntu ngumvua bishi patu muntu umbungamija? Ntuku njila muntu au anyi? Peshi ntu ndienzeja bua kuakaja malanda anyi nende?’ Muena Kristo udi mukole mu nyuma udi wenza bua kutantamena lutatu pamutu pa kukebela bakuabu lutatu.
13 Tuangate tshilejilu tshia muanetu wa balume Uwe. Kumpala, uvua umvua bibi bua malu mabi avua bana betu ba balume ne ba bakaji bamuenzela. Pashishe wakangata dipangadika dia kubala Bible ne mukanda wa Étude perspicace des Écritures bua kulonga nsombelu wa Davidi. Bua tshinyi kulonga bualu bua Davidi? Bualu bamue batendeledi ba Nzambi bavua batatshishe Davidi. Tshilejilu, mukalenge Shaula uvua ukeba kushipa Davidi, bamue bantu bakajinga kumushipa ne mabue, too ne mukajende wakamuseka. (1 Samuele 19:9-11; 30:1-6; 2 Samuele 6:14-22) Kadi, nansha muvua bantu benzele Davidi malu mu mushindu eu, uvua munange Yehowa ne mumueyemene. Davidi wakabafuila luse. Uwe udi witaba ne: ke tshivuaye pende ne bua kuenza. Ku diambuluisha dia didilongela diende dia Bible, wakamona ne: uvua ne bua kushintulula mushindu uvuaye udiumvua bua bilema bia bena Kristo nende. Uvua ne bua kubenga kuimanyina pa bilema biabu ne kuenza bua tshisumbu tshikale mu buobumue. Ke tshipatshila tshiudi pebe natshi anyi?
SUNGULA BALUNDA MUNKATSHI MUA BANTU BADI BENZA DISUA DIA NZAMBI
14. Mbantu ba mushindu kayi bavua Yezu musungule bua kuluabu balunda bende?
14 Yezu Kristo uvua usomba bimpe ne bantu. Balume ne bakaji, bansonga ne bakulumpe, too ne bana batekete bavua badiumvua bimpe ku luseke lua Yezu. Kadi, wakasungula bimpe balunda bende ba pa muoyo. Wakambila bapostolo bende ne: “Nudi balunda banyi binuikala nuenza tshindi nnuambila.” (Yone 15:14) Yezu uvua musungule balunda bende munkatshi mua bantu bavua bamulonda ne lulamatu ne bavua banange Yehowa ne bamuenzela mudimu. Utuku usungula balunda badi banange Yehowa ne muoyo wabu wonso anyi? Bua tshinyi bidi ne mushinga?
Utuku usungula balunda badi banange Yehowa ne muoyo wabu wonso anyi?
15. Mmunyi mudi kudia bulunda ne bena Kristo bashindame mua kuambuluisha bansonga?
15 Bimuma bia bungi bitu biboba bimpe ne luya lua dîba. Bia muomumue, dinanga dikole didi bana betu bakuleja didi mua kukuambuluisha bua kulua muena Kristo mukole. Udi nsonga udi ukeba kuangata dipangadika dia tshiwikala mua kuenza mu nsombelu webe anyi? Bikalabi nanku, mbimpe kusungula balunda badi benzela Yehowa mudimu ne badi badienzeja bua kulama buobumue mu tshisumbu. Bavua mua kuikala bapete ntatu mu nsombelu wabu pavuabu benzela Yehowa mudimu ne bayitantamene. Badi mua kukuambuluisha bua kuangata dipangadika dimpe bua tshiwikala mua kuenza mu nsombelu webe. Paudi utamba kusomba nabu, badi mua kukuambuluisha bua kuangata mapangadika mimpe ne kulua muena Kristo mushindame.—Bala Ebelu 5:14.
16. Mmunyi muvua bana betu bakulumpe bambuluishe muanetu wa bakaji kampanda patshivuaye nsonga?
16 Muanetu wa bakaji mukuabu Helga udi uvuluka ne: pavuaye mu tshidimu tshiende tshia ndekelu tshia kalasa, balongi babu ba bungi bavua bakula bua bipatshila bivuabu badifundile bua matuku atshivua alua. Ba bungi ba kudibu bavua basue kuya mu iniversite bua kupeta mudimu muimpe. Kadi Helga wakayukila ne balunda bende bashindame ba mu tshisumbu tshiabu. Udi wamba ne: “Ba bungi ba kudibu bavua bantu bakole kundi ne bakangambuluisha bikole. Bakankankamija bua kuenza mudimu wa ku dîba ne ku dîba. Pashishe, ngakenza bidimu bitanu mu mudimu wa bumpanda-njila. Lelu, ndi ne disanka bua mundi muenzele Yehowa mudimu mu bunsonga buanyi munkatshi mua bidimu bia bungi. Tshiena ne bualu nansha bumue budi bunsaka bua kunyingalala bua dipangadika dimvua muangate to.”
17, 18. Mmunyi mutudi mua kuenzela Yehowa mudimu bimpe menemene?
17 Tuetu tuidikija Yezu, netulue bena Kristo bashindame. Netusemene pabuipi ne Yehowa, ne dijinga dietu dia kumuenzela mudimu nedikole padi. Muntu udi wenzela Yehowa mudimu bimpe menemene padiye ushindama mu nyuma. Yezu wakambila bayidi bende ne: “Butoke buenu butokeshe kumpala kua bantu bua bamone bienzedi bienu bimpe, batumbishe Tatu wenu udi mu diulu.”—Matayi 5:16.
18 Tudi bamone mudi muena Kristo mushindame mua kuambuluisha tshisumbu bikole. Muena Kristo udi kabidi uleja mudiye mushindame mu mushindu udiye wenza mudimu ne kondo kende ka muoyo. Mmunyi mudi kondo ketu ka muoyo mua kutuambuluisha bua kuangata mapangadika mimpe? Mmunyi mutudi mua kunemeka kondo ka muoyo ka bakuabu? Netuandamune nkonko eyi mu tshiena-bualu tshidi tshilonda.
^ tshik. 6 Tshilejilu, badi mua kumbusha bana betu ba balume bakulumpe bakadi bamonamone malu mu mudimu kampanda ne kubalomba bua bambuluishe bana betu ba balume batshidi bansonga badibu bapeshe mudimu au.


text:
Disanka dia kuikala ne nsombelu mupepele
DANIEL NE MIRIAM bakaselangana mu ngondo wa 9 mu 2000 ne bavua ne nsombelu muimpe mu Barcelone, mu Espanye. Daniel udi wamba ne: “Midimu yetu ya bianza ivua itupesha mpunga wa kudia mu restoran mimpe, kuenza ngendu mu matunga makuabu, ne kuvuala bilamba bimpe. Tuvua kabidi tuyisha pa tshibidilu.” Kadi pashishe bualu kampanda bua kenzeka.
Mu mpungilu wa mu 2006, Daniel wakumvua bela lukonko mu muyuki kampanda ne: “Tudiku tuenza muetu muonso bua kuambuluisha bantu badi ‘benda batenkakana’ batangile ku lufu bua babuele mu njila udi ufikisha ku muoyo wa tshiendelele anyi?” (Nsu. 24:11) Muyuki eu uvua uleja ne: tudi ne dibanza dia kuyisha mukenji wa mu Bible bualu mioyo ya bantu idi mu njiwu. (Bien. 20:26, 27) Daniel udi uvuluka wamba ne: “Ngakumvua anu bu ne: Yehowa uvua ungambila meme.” Muyuki eu wakaleja kabidi ne: tudi ne disanka dia bungi patudi tuenza bia bungi mu mudimu wa Yehowa. Daniel uvua mumanye ne: bivua nanku bualu uvua umona Miriam ukavua mutuadije bumpanda-njila muikale ne disanka dia bungi.
Muyuki eu wakalenga Daniel bikole, kufikaye ku diangata dipangadika dia ne: tshikondo tshivua tshikumbane tshia yeye kuenza mashintuluka manene mu nsombelu wende. Wakatuadija kuenza mêba makese ku mudimu, kutuadijaye bumpanda-njila ne kuelaye meji bua muvuaye yeye ne Miriam mua kuikala ne disanka bobu baye kuenzela Nzambi mudimu muaba udibu dijinga ne bamanyishi ba Bukalenge ba bungi.
NTATU KUMPALA, LUMU LUA DISANKA PASHISHE
Mu ngondo 5 mu 2007, Daniel ne Miriam bakalekela midimu yabu ya bianza, kuyabu mu ditunga dia Panama mukavuabu baye kuendakana kumpala. Teritware wabu uvua ne bidiila bia bungi mu bidiila bia Bocas del Toro mu mbuu wa Caraïbes. Bantu ba bungi badi basombele muntu amu mbena mu tshisa tshia Ngabe. Daniel ne Miriam bakela meji ne: makuta avuabu balame avua mua kubambuluisha bua kushala mu Panama bua ngondo mitue ku muanda mukulu.
Bavua benda mu bidiila abi ku buatu ne ku dikalu. Batshidi bavuluka musangu wa kumpala uvuabu bende ku makalu ntanta wa kilometre mitue ku 30 benda babanda mikuna mu munya mukole. Daniel wakatshioka bikole menemene wamba kufua tshipuka. Kadi mêku a bena Ngabe bavuabu batuilangane nabu avua mamanye kuakidila benyi, nangananga panyima pa Daniel ne Miriam bamane kulonga bimue biambilu bia mu muakulu wa muaba au. Matuku makese pashishe, bakapeta balongi ba Bible 23.
Tshiakenzeka ntshinyi pakatulabu makuta abu onso avuabu balame? Daniel udi wamba ne: “Tuakatuadija kuela meji ne binsonji ku mêsu bua kupingana mu Espanye. Tuakabungama bikole bua kushiya balongi betu ba Bible.” Kadi ngondo umue pashishe, tuakapeta lumu lua disanka. Miriam udi wamba ne: “Bavua batulombe bua kulua bampanda-njila ba pa buabu. Ndisanka kayipu dia kushala mu mudimu wetu!”
DISANKA DIABU DITAMBE BUNENE
Bua mashintuluka adi menzeke mu bulongolodi, Daniel ne Miriam bavua ne bua kuimanyika bumpanda-njila bua pa buabu mu 2015. Ntshinyi tshivuabu mua kuenza mpindieu? Bakeyemena mulayi udi mu Misambu 37:5 wa ne: ‘Uteke njila webe mu bianza bia Yehowa; umueyemene yeye kabidi, ne yeye neenze malu ende.’ Bakapeta mudimu wa bianza bua kudikuatshisha ne kuikala bampanda-njila ba pa tshibidilu, ne lelu badi benza mudimu mu tshisumbu mu Veraguas, mu Panama.
Daniel udi wamba ne: “Kumpala kua tuetu kumbuka mu Espanye, katuvua bamanye ni tuvua mua kukumbana bua kuikala ne nsombelu mupepele. Lelu tudi nende, ne katuena tupangila tshintu nansha tshimue tshia mushinga menemene to.” Ndisanka kayi ditambe bunene didibu nadi? Badi bamba ne: “Kuambuluisha bantu bena budipuekeshi bua kulonga malu a Yehowa ke disanka didi kadiyi kuamba!”


text:
Lumingu lua dia 12-18/2
MATAYI 14-15
Musambu wa 93 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Kudisha bantu ba bungi ku diambuluisha dia bantu bakese”: (Min. 10)
Mat 14:16, 17: Bayidi bavua anu ne mampa atanu ne mishipa ibidi patupu (w13 15/7 15 §2)
Mat 14:18, 19: Yezu wakadisha misumba ya bantu ku diambuluisha dia bayidi bende (w13 15/7 15 §3)
Mat 14:20, 21: Tshishima tshia Yezu tshiakambuluisha bantu ba bungi (“kabidi ne bakaji ne bana” dimanyisha dia mu nwtsty bua Mat 14:21; w13 15/7 15 §1)
-
Dikeba bubanji bua mu Dîyi dia Nzambi: (Min. 8)
Mat 15:7-9: Bua tshinyi tudi ne bua kuepuka lubombo? (“bena lubombo” dimanyisha dia mu nwtsty bua Mat 15:7)
Mat 15:26: Ntshinyi tshivua Yezu mua kuikala usua kuamba pavuaye wakula bua “bana ba mbua”? (“bana . . . bana ba mbua” dimanyisha dia mu nwtsty bua Mat 15:26)
Dibala dia Bible dia lumingu elu ndikulongeshe tshinyi bua Yehowa?
Mbubanji kayi bukuabu buudi mupete mu dibala dia Bible dia lumingu elu?
-
Dibala dia Bible: (Min. 4 anyi mikese) Mat 15:1-20
DIFILA BIKOLE KU MUDIMU WA BUAMBI
Diyisha muntu musangu wa kumpala: (Min. 2 anyi mikese) Londa lungenyi lua mua kuyukila ne bantu.
Filme wa dipinganyina muntu: (Min. 5) Ela filme eu, nuakule bua malu adimu.
Muyuki: (Min. 6 anyi mikese) w15 15/9 19-20 §14-17: Tshiena-bualu: Tuishila mêsu kudi Yezu bua ukoleshe ditabuja diebe.
TUIKALAYI NE NSOMBELU WA BUENA KRISTO
Ikala mulunda wa Yehowa: Keba balunda bimpe: (Min. 7) Ela filme eu (buela mu jw.org, utangile mu MIKANDA > VIDEO > BANA). Pashishe, ubikile bana baukavua musungule bua balue ku tshiakuidi, ubele nkonko eyi: Bua tshinyi mbimpe kudia bulunda ne bantu badi banange Yehowa? Mmalu kayi adibu mua kukulongesha?
“Nemeka tatuebe ne mamuebe”: (Min. 8) Diyukidilangana. Ela filme wa bazola bimfuanyi wa Mmunyi mundi mua kuyukila ne baledi banyi? (buela mu jw.org, utangile mu MIKANDA > VIDEO > BANSONGA).
Dilonga dia Bible dia tshisumbu: (Min. 30) jy nshap. 8
Diambulula ne kadiosha ka lumingu lualua (Min. 3)
Musambu wa 148 ne disambila


text:
MU BINTU BIETU BIA KALE
“Kudi mudimu wa dinowa wa bungi wa kuenza”
TUDI mu tshidimu tshia 1923. Mu nzubu munene wa manaya wa mu São Paulo muvua muule tente ne bantu. Fuanyikijabi umvua dîyi dishindame dia muanetu George Young. Bavua bakudimuna muyuki wende wonso mu Tshimputulukeshi. Bantu bonso 585 bavua bamuteleja ne ntema yonso. Mêyi a mvese ya mu Tshimputulukeshi avua apatuka mu lumuenu lua televizion. Ku ndekelu, bakabanyina bantu broshire wa Miliyo ya bantu badi ne muoyo lelu kabakufua to. Broshire eu uvua kabidi mu Anglais, mu tshiena Allemagne ne tshiena Italie. Muyuki au wakapatula bipeta bimpe. Malu akamuangalaka. Matuku abidi pashishe, nzubu au wakuwula kabidi tente ne bantu bua muyuki mukuabu. Tshivua tshifikishe ku malu aa ntshinyi?
Mu 1867, Sarah Bellona Ferguson uvua mumbuke ne dîku diende mu États-Unis baye mu Brésil. Mu 1899, Sarah uvua mumanye ne: uvua mupete bulelela pavuaye mubale mikanda ya malu a mu Bible ivua muakunyende wa balume mulue nayi mu Brésil umbukila mu États-Unis. Bu muvuaye mubadi munene, wakadifundisha bua ikale upeta Tshibumba tshia Nsentedi mu Anglais. Bu muvua mukenji wa mu Bible mumusankishe, wakafundila muanetu Russell umuambila muvuaye “tshijadiki katshiyi kuela mpata tshia ne: mukenji eu udi mua kulenga muntu nansha yeye muaba kayi wa kule.”
Sarah Ferguson wakenza muende muonso bua kuambila bakuabu bulelela bua mu Bible, kadi uvua misangu ya bungi udiebeja bua kumanya wikala mua kumuambuluisha yeye, dîku diende ne bantu bakuabu ba muoyo muimpe ba mu Brésil. Mu 1912, Betele wa mu Brooklyn wakamumanyisha ne: muntu kampanda nealue mu São Paulo ne trakte ya Bafue batu penyi? ya mu Tshimputulukeshi ya bungi. Mu 1915, wakamba ne: bivua bimukemesha misangu yonso bua muvua Balongi ba Bible ba bungi bindile bua kuya mu diulu matuku makese mashale. Bua kuleja muvuaye wela meji wakafunda ne: “Ntshinyi tshienzekela bena mu Brésil ne bena mu Amerike wa ku Sud bonso? . . . Bua bungi bua bantu badi mu Amerike wa ku Sud, mbipepele bua kumvua ne: kudi mudimu wa dinowa wa bungi wa kuenza.” Bushuwa, kutshivua mudimu wa bungi wa dinowa uvua ne bua kuenzeka.
Pabuipi ne tshidimu tshia 1920, bansonga 8 bavua bendesha mazuwa bakabuela mu bimue bisangilu mu tshisumbu kampanda mu New York pavua eku benda balongolola mazuwa abu. Pakapinganabu mu tshimenga tshia Rio de Janeiro, bakamanyisha bantu bakuabu ditekemena dia mu Bible divuabu balonge. Panyima pa matuku, mu ngondo 3 mu 1923, George Young, uvua pèlerin (lelu mutangidi muena ngendu) wakafika mu Rio de Janeiro, muakapetaye bantu bavua banange bulelela. Ukavua mulongolole bua ikale ne ndambu wa mikanda ivuabu bakudimune mu Tshimputulukeshi. Muanetu Young wakaya diakamue mu tshimenga tshia São Paulo tshivua ne bantu batue ku 600000 musangu au. Wakenza muyuki ne kuabanyaye broshire wa Miliyo anu bu mutudi babileje ku ntuadijilu kua tshiena-bualu etshi. Wakamba ne: “Bu mumvua nkayanyi, mvua ne bua kueyemena bikole kumanyisha bantu mu bikandakanda.” Wakasakidila ne: eu uvua “musangu wa kumpala wa kumanyisha bua miyuki mu tshikandakanda mu dîna dia I.B.S.A. mu Brésil. *
Tshibumba tshia Nsentedi tshia mu dia 15/12/1923 tshiakafila luapolo lua mu Brésil tshiamba ne: “Patudi tutangila mushindu udi mudimu mutuadije mu Brésil mu dia 1 ngondo 6 ne muvua bantu kabayi ne bibejibeji, bidi bimueneka patoke mudi Mukalenge mubeneshe mudimu.” Luapolo ludi luamba kabidi ne: mu miyuki ya patoke 21 ya muanetu Young bakela ibidi mu São Paulo kumbukila mu dia 1 ngondo 6 too ne mu dia 30 ngondo wa 9, bakayiteleja kudi bantu 3600. Mu Rio de Janeiro mukenji wa Bukalenge wakaya kumpala ku kakese ku kakese. Mu ngondo mikese patupu, bakavua babanye mikanda ya mu Tshimputulukeshi 7000. Bualu bukuabu, Tshibumba tshia Nsentedi tshia mu Tshimputulukeshi tshiakatuadija kupatuka mu ngondo wa 11 ne wa 12 mu 1923.
George Young wakaya kumona Sarah Ferguson, ne Tshibumba tshia Nsentedi tshiakaleja ne: “Muanetu wa bakaji wakaya muaba uvuaye, kuanjiye kushala mupuwe. Kukuataye ku tshianza tshia muanetu Young ne kushalaye mumulengamine, ndekelu wa bionso kumuebejaye ne: ‘Udi bushuwa Pèlerin anyi?’” Matuku makese, mamu eu ne bamue ba ku bana bende bakatambula. Uvua muindile munkatshi mua bidimu 25 bua kutambulaye. Tshibumba tshia Nsentedi tshia dia 1/8/1924 tshiakaleja ne: bantu 50 bakatambula mu Brésil ne ba bungi ba kudibu bavua mu Rio de Janeiro.
Mpindieu, bidimu 90 pashishe, kabiena ne mushinga bua kudiebeja ne: “Ntshinyi tshienzekela bena mu Brésil ne bena mu Amerike wa ku Sud bonso?” nansha. Bantemu ba Yehowa bapite pa 760000 badi bayisha lumu luimpe mu Brésil. Badi bayisha mukenji wa Bukalenge mpindieu mu Amerike wa ku Sud mu Tshimputulukeshi, mu tshiena Espagne ne mu miakulu mikuabu ya bungi. Mu 1915, Sarah uvua muambilamu pakambaye ne: ‘Kudi mudimu wa dinowa wa bungi wa kuenza.’
^ tshik. 6 I.B.S.A. (mu Anglais) udi umvuija Kasumbu ka Balongi ba Bible ba pa buloba bujima.


text:
Jozefe udi umonangana ne Yakoba ku Goshene (28-34)
46 Nunku Isalele wakangata bionso bivuaye nabi,* kuyaye. Pakafikaye ku Bê-sheba+ wakalambula Nzambi wa tatuende Izaka+ milambu.2 Pashishe Nzambi wakakula ne Isalele mu tshikena kumona butuku wamba ne: “Yakoba, Yakoba!” Yeye kuamba ne: “Mmeme eu!”3 Kuambaye ne: “Meme ndi Nzambi mulelela, Nzambi wa tatuebe.+ Kutshinyi bua kupueka mu Ejipitu to, bualu nenkuvuijamu tshisamba tshinene.+4 Meme nkayanyi nempueke nebe mu Ejipitu, ne meme nkayanyi nenkupatulamu kabidi,+ ne Jozefe neateke tshianza tshiende pa mêsu ebe.”*+5 Pashishe Yakoba wakumbuka ku Bê-sheba, ne bana ba Isalele bakambula tatuabu Yakoba ne bana babu ne bakaji babu mu matempu avua Palô mutume bua kumuambula.6 Bakaya ne bimuna biabu ne bintu biabu bivuabu bapete mu buloba bua Kanâna. Nunku Yakoba ne bana bende bonso bakafika mu Ejipitu.7 Wakaya mu Ejipitu ne bana bende ba balume ne bikulu bende ba balume, ne bana bende ba bakaji ne bikulu bende ba bakaji, mmumue ne: ndelanganyi yende yonso.8 Aa mmêna a bana ba balume ba Isalele bavua balue mu Ejipitu,+ Yakoba ne bana bende ba balume: muanabute wa Yakoba uvua Lubena.+9 Bana ba balume ba Lubena bavua: Hanoka, Palu, Heselona, ne Kâmi.+10 Bana ba balume ba Simeona+ bavua: Yemuele, Yamina, Ohada, Yakina, Sohâ, ne Shawula+ muana wa mukaji muena Kanâna.11 Bana ba balume ba Lewi+ bavua: Gêshona, Kohata, ne Melali.+12 Bana ba balume ba Yuda+ bavua: Ele, Onana, Shela,+ Pelese,+ ne Zela.+ Kadi Ele ne Onana bakafuila mu buloba bua Kanâna.+Bana ba balume ba Pelese bavua: Heselona ne Hamula.+13 Bana ba balume ba Yisakâ bavua: Tola, Puwaha, Yoba, ne Shimelona.+14 Bana ba balume ba Zebulona+ bavua: Selede, Elona, ne Yalele.+15 Aba mbana ba Lea, bavuaye mulelele Yakoba ku Padana-alama, kusangisha ne muanende wa bakaji Dina.+ Bana bende ba balume ne bana bende ba bakaji bonso* bavua 33.16 Bana ba balume ba Gada+ bavua: Sifiona, Hagi, Shuni, Esebone, Eli, Alodi, ne Aleli.+17 Bana ba balume ba Ashê+ bavua Yimenaha, Yishewa, Yishewi, Belia, ne muanabu wa bakaji Sela.Bana ba balume ba Belia bavua Hebê ne Malekiele.+18 Aba mbana ba balume ba Zilepa+ uvua Labana mupeshe muanende Lea. Wakalelela Yakoba bana aba: bonso bantu 16.*19 Bana ba balume ba Lakele mukaji wa Yakoba bavua Jozefe+ ne Benyamina.+20 Bakalelela Jozefe Manashe+ ne Efelayima+ mu buloba bua Ejipitu kudi Asenata+ muana wa Potifela muakuidi wa mu Ono.*21 Bana ba balume ba Benyamina+ bavua: Bela, Bekê, Ashebele, Gela,+ Nâmana, Ehi, Losha, Mupima, Hupima,+ ne Âda.+22 Aba mbana ba balume ba Lakele bavuabu balelele Yakoba: bonso bantu 14.*23 Muana wa balume* wa Dana+ uvua Hushima.+24 Bana ba balume ba Nafatale+ bavua: Yasele, Guni, Yesê, ne Shilema.+25 Aba mbana ba balume ba Bileha uvua Labana mupeshe muanende Lakele. Wakalelela Yakoba bana aba: bonso bantu muanda mutekete.*26 Bantu bonso* bavua bafumine kudi Yakoba bavua baye nende mu Ejipitu bavua 66, pa kumbusha bakaji ba bana ba Yakoba.+27 Bana ba balume ba Jozefe bakamulelelabu mu Ejipitu bavua babidi.* Bantu* bonso ba mu nzubu wa Yakoba bavua baye mu Ejipitu bavua 70.+28 Yakoba wakatuma Yuda+ bua adianjile bua kuambila Jozefe ne: uvua mu njila mutangile ku Goshene. Pakafikabu mu buloba bua Goshene,+29 Jozefe wakamba bua bamulongoluele ditempu diende, yeye kuya bua kusambakena ne tatuende Isalele ku Goshene. Pakadimanyishaye kudiye, wakamupukila* diakamue, kudilaye mutantshi.*30 Pashishe Isalele wakambila Jozefe ne: “Mpindieu ndi mua kufua; ndi mumone mpala webe ne mumanye ne: utshidi ne muoyo.”31 Ke Jozefe kuambila bana babu ne ba mu nzubu wa tatuende ne: “Lekelayi mbande ne mmanyishe Palô,+ mmuambile ne: ‘Bana betu ne ba mu nzubu wa tatu wanyi bavua mu buloba bua Kanâna mbalue kuneku kundi.+32 Bantu aba mbalami ba mikoko,+ batu bamuna bimuna,+ ne mbalue ne mikoko ne ngombe yabu ne bionso bidibu nabi.’+33 Padi Palô unubikila ne unuebeja ne: ‘Nutu nuenza mudimu kayi?’34 nuambe ne: ‘Bena mudimu bebe mbamunyi ba bimuna katshia ku buana buetu too ne mpindieu,+ tuetu ne bankambua betu kabidi,’ bua numone mua kusombela mu buloba bua Goshene,+ bualu mulami yonso wa mikoko mmuntu udibu bapetula kudi bena Ejipitu.”+


text: 5 Bualu tudi bamanye ne: bikala nzubu wetu wa pa buloba, ntenta eu, ne bua kupuka,*+ tudi ne bua kupeta nzubu wa kudi Nzambi, nzubu udi kayi muibaka ne bianza,+ wa tshiendelele mu diulu.2 Bualu mu nzubu eu* tudi bushuwa tutuamu mikemu, tujinga ne muoyo mujima bua kuvuala nzubu wetu wa* mu diulu,*+3 bua patudi tumuvuala, kabatusanganyi butaka.4 Mu bulelela, tuetu badi mu ntenta eu tudi tutua mikemu, bazengeja, bualu katuena basue kuvula utudi nende, kadi tudi basue kuvuala mukuabu au,+ bua tshidi tshifua batshimine kudi muoyo.+5 Mpindieu udi mutulongolole bua bualu buine ebu nNzambi+ uvua mutupeshe nyuma bu tshimanyinu tshia bualu budi ne bua kulua.*+6 Nunku tudi ne dikima dikole misangu yonso ne tudi bamanye ne: patutshidi basombe mu mubidi, katuena kudi Mukalenge to,+7 bualu tudi tuenda bua ditabuja, ki mbua malu adi amueneka to.8 Kadi tudi ne dikima dikole ne katuena basue kuikala mu mubidi to, kadi tudi basue kusomba ne Mukalenge.+9 Nunku nansha tuetu basombe nende anyi katuyi kudiye, tshipatshila tshietu ntshia kuanyishibua kudiye.10 Bualu tuetu bonso tudi ne bua kumueneka* kumpala kua nkuasa wa tshilumbuluidi wa Kristo, bua muntu yonso afutshibue bilondeshile malu avuaye muenze pavuaye mu mubidi, nansha owu mimpe anyi mabi.*+11 Ke bualu kayi, bu mutudi bamanye ditshina dia Mukalenge, tudi tutungunuka ne kuitabijija bantu, kadi tudi bamanyike bimpe* kudi Nzambi. Tshidibi, ndi mutekemene ne: tudi kabidi bamanyike bimpe* mu tondo tuenu tua muoyo.12 Katuena tudianyisha kunudi kabidi kadi tudi tunupesha mpunga wa nuenu kuditumbisha bua bualu buetu, bua nuikale bakumbane bua kuandamuna bantu badi baditumbisha bua tshimuenekelu tshia ku mêsu,+ kadi kabayi baditumbisha bua tshidi mu muoyo.13 Bualu bituikala tuvua bajimije lungenyi,+ bivua bua Nzambi; bituikala ne lungenyi luetu lujima, mbuenu nuenu.14 Bualu dinanga didi nadi Kristo didi dituenzeja, bualu tudi bafike ku dimona ne: muntu umue wakafuila bantu bonso,+ bualu bantu bonso bakavua bafue.15 Wakafuila bantu bonso bua badi ne muoyo kabikadi ne muoyo buabu nkayabu to,+ kadi bikale nawu bua yeye uvua mubafuile ne bamujule ku lufu.16 Nunku kutuadijila ku mpindieu, katuena bamanye muntu bilondeshile mubidi.+ Nansha bituikala tuvua bamanye Kristo kale bilondeshile mubidi, bushuwa katutshiena bamumanye kabidi mu mushindu au to.+17 Ke bualu kayi, bikala muntu mu buobumue ne Kristo, yeye udi tshifukibua tshipiatshipia;+ malu a kale akadi mapite; tangilayi, malu mapiamapia akadi malue.18 Kadi malu onso mmafume kudi Nzambi uvua mutufikishe ku dilengejangana nende ku butuangaji bua Kristo+ ne mutupeshe mudimu wa kufikisha bantu ku dilengejangana nende,+19 mbuena kuamba ne: Nzambi, ku diambuluisha dia Kristo, uvua ufikisha ba pa buloba ku dilengejangana nende,+ kayi ubabadila bilema biabu,+ ne uvua mutupeshe mukenji wa dilengejangana adi.+20 Nunku tuetu tudi baleji mpala+ pa muaba wa Kristo,+ bienze anu bu ne: Nzambi uvua usengelela bantu ku butuangaji buetu. Bu mutudi bantu badi pa muaba wa Kristo, tudi tusengelela bantu ne: “Lengejanganayi ne Nzambi.”21 Muntu uvua kayi mumanye mpekatu,+ wakamuvuija mpekatu* bua bualu buetu, bua tulue buakane bua Nzambi+ ku butuangaji buende.


text:
Mandamuna a nkonko ya malu a mu Bible
Ntshinyi tshidi tshisaka bantu ba bungi bua kukonkonona dikalaku dia Mufuki?
Kukadi bidimu bitue ku 3 000, mufundi wa tusala kampanda wa kafunda ne: “Ndi muenjibue mu mushindu wa dikema udi wenza buôwa.” (Musambu 139:14, NWT) Paudi utangila mushindu udi muana ukola kumbukila ku mukuji umue, kabienaku bikukemesha anyi? Bantu ba bungi badi bitaba ne: bintu bidi ne muoyo mbienza kudi Mufuki kampanda.—Bala Musambu 139:13-17; Ebelu 3:4.
Eu udi mufuke diulu ne bidimu ne buloba budi bantu basombe ke udi mufuke kabidi muoyo. (Musambu 36:9) Uvua muyukile ne bantu bua kutumvuija tshidiye.—Bala Yeshaya 45:18.
Tuetu bantu tudi bafumine ku nyama anyi?
Mu mishindu ya bungi, bitupa bia mubidi wetu bidi bipetangana ne bia nyama. Bidi nanku bualu Mufuki uvua mufuke bantu ne nyama bua kuikalabu ne muoyo pa buloba. Uvua mudianjile kufuka muntu kayi mufumine ku nyama, kadi mufumine ku buloba.—Bala Genese 1:24; 2:7.
Bantu mbashilangane ne nyama mu mishindu minene ibidi. Wa kumpala, bantu badi ne mushindu wa kumanya malu, kunanga ne kunemeka Mufuki. Muibidi, nyama kayivua mifukibue bua kuikala ne muoyo tshiendelele to, kadi bantu bavua bafukibue bua kuikala ne muoyo tshiendelele. Kadi lelu, bantu bonso mbapiane lufu bualu muntu wa kumpala wakabenga bulombodi bua Mufuki.—Bala Genese 1:27; 2:15-17.


text: 2 Kadi bana betu, bua dikalaku dia Mukalenge Yezu Kristo+ ne bua disangishibua dietu kudiye,+ tudi tunulomba2 bua kanutenkakajibu mu meji enu lukasa anyi kanulubakajibu kudi dîyi diamba ku nyuma*+ anyi kudi mukenji muamba mukana anyi kudi mukanda udi umueneka bu udi ufumina kutudi bua ne: dituku dia Yehowa*+ dikadi difike.3 Muntu nansha umue kanusesuishi* mu mushindu nansha umue to, bualu dituku adi kadiakulua butontolodi+ kabuyi buanji kulua ne kabayi banji kuela mushipi wa mikenji+ patoke, mmumue ne: muana wa dibutuka.+4 Yeye udi uluisha tshionso tshidibu babikila nzambi anyi tshintu tshia kutendelela* ne udi udibandisha ku mutu kuatshi, bienza bua asombe mu ntempelo wa Nzambi, uleja patoke mudiye yeye muine nzambi.5 Kanuena bavuluke ne: pantshivua nenu mvua nnuambila malu aa anyi?6 Nunku mpindieu nudi bamanye tshintu tshidi tshimupumbisha, bua alue kuedibua patoke mu tshikondo tshiende tshikumbane.7 Bulelela, bualu busokoka bua dishipa dia mikenji edi bukadi butuadije,+ kadi anu too ne pumbuka muntu udi umupumbisha mpindieu.8 Pashishe mushipi wa mikenji needibue patoke bulelela, yeye wikala Mukalenge Yezu ne bua kubutula ne nyuma wa mukana muende+ ne kumuvuija tshianana ku dimueneka+ dia dikalaku diende.9 Kadi dikalaku dia mushipi wa mikenji ndienzeja kudi mudimu wa Satana+ ne midimu ya bukole yonso ne bimanyinu bia dishima ne malu a kukema*+10 ne kudinga kua mishindu yonso kudi kakuyi kuakane+ bua bantu badi bajimina, bu difutu, bualu kabavua bitabe bua kunanga bulelela bua bamone mua kupanduka.11 Ke bualu kayi Nzambi udi ulekela malu adi apambuishangana abapambuisha, bua bafike ku ditaba dishima,+12 bua babalumbuluishe bonso, bualu kabavua bitabe bulelela, kadi bavua basanke bua malu adi kaayi makane.13 Kadi bana betu banangibue kudi Yehowa,* tudi benzejibue misangu yonso bua kuela Nzambi tuasakidila bua bualu buenu, bualu Nzambi uvua munusungule katshia ku tshibangidilu+ bua lupandu pa kunuvuija ba tshijila+ ne nyuma wende ne bua ditabuja dienu mu bulelela.14 Wakanubikila bua bualu ebu ku diambuluisha dia lumu luimpe lutudi tumanyisha, bua nupete butumbi bua Mukalenge wetu Yezu Kristo.+15 Nunku mpindieu, bana betu, nushindame+ ne nulamate bikole ku bilele bivuabu banulongeshe,+ nansha bikale ku diambuluisha dia mukenji muamba mukana anyi dia mukanda mufume kutudi.16 Bualu bukuabu, Mukalenge wetu Yezu Kristo yeye nkayende ne Nzambi Tatu wetu uvua mutunange+ ne mutupeshe busambi bua tshiendelele ne ditekemena dimpe+ ku diambuluisha dia ngasa,17 basambe mioyo yenu ne banushindamije* mu malu mimpe onso ne mu dîyi dimpe dionso.


text: 11 Pakapita matuku, bena Isalele bonso bakadisangisha kudi Davidi ku Hebelone,+ kuambabu ne: “Mona! Tuetu tudi mufuba webe ne musunyi webe.*+2 Bidimu bishale biabia pavua Shaula mukalenge, wewe ke uvua ulombola Isalele mu mvita yende.*+ Pashishe Yehowa Nzambi webe wakakuambila ne: ‘Neulame tshisamba tshianyi tshia Isalele, ne neulue mulombodi wa tshisamba tshianyi tshia Isalele.’”+3 Nunku bakulu ba mu Isalele bonso bakalua kudi mukalenge ku Hebelone, ne Davidi wakadia nabu tshipungidi ku Hebelone kumpala kua Yehowa. Pashishe bakela Davidi manyi bua ikale mukalenge wa Isalele+ bilondeshile dîyi divua Yehowa muambe ku butuangaji bua Samuele.+4 Pakapita matuku, Davidi ne Isalele mujima bakasa luendu batangile ku Yelushalema, mmumue ne: ku Yebuse,+ buloba buvua bena Yebuse+ basombele.5 Bantu ba mu Yebuse bakaseka Davidi bamba ne: “Kuakubuela munemu nansha dituku dimue to!”+ Kadi Davidi wakakuata muaba mukolesha wa kusokomena wa Siona,+ udibu babikila mpindieu ne: Tshimenga tshia Davidi.+6 Ke Davidi kuamba ne: “Muntu washipa bena Yebuse wa kumpala nealue mfumu* ne mukokeshi.” Nunku Yoaba+ muana wa Seluya wakabanda wa kumpala, yeye kulua mfumu.7 Pashishe Davidi wakasombela muaba mukolesha wa kusokomena au. Ke bualu kayi bavua bawubikila ne: Tshimenga tshia Davidi.8 Wakatuadija kuibaka tshimenga kumpenga kuonso, kumbukila ku Kakunakuna* too ne miaba mikuabu ivua mitshinyunguluke, ne Yoaba wakalongolola miaba mikuabu ya tshimenga ivua mishale.9 Nunku Davidi wakatungunuka amu ne kupeta bukole bua bungi,+ ne Yehowa wa biluilu uvua nende.10 Mpindieu aba mbamfumu ba bilobo bia mvita bia Davidi, bavua bamukuatshishe bikole mu bukalenge buende pamue ne Isalele mujima, bua kumuvuija mukalenge bilondeshile dîyi dia Yehowa divua ditangila Isalele.+11 Aa mmêna a bilobo bia mvita bia Davidi: Yashobeama+ muana wa balume wa muena Hakemoni, uvua ku mutu kua bilobo bia mvita bisatu.+ Musangu mukuabu uvua mushipe bantu 300 ne difuma diende.+12 Bakamulondela kudi Eleazâ+ muana wa Dodo muena Ahoa.+ Uvua munkatshi mua bilobo bia mvita bisatu.13 Uvua ne Davidi ku Pasa-damima,+ muaba uvua bena Peleshete badisangishe bua mvita. Mpindieu kuvua tshitupa tshia buloba tshivua tshiuwule tente ne orje, ne bantu bavua banyeme bua bena Peleshete.14 Kadi yeye wakimana munkatshi mua budimi abu, kubuluilaye mvita ne kutungunukaye ne kushipa bena Peleshete, kuenzabi bua Yehowa afile ditshimuna dinene.*+15 Bantu basatu ba ku bamfumu 30 bakapueka ku dibue kuvua Davidi mu nyongolo wa Adulama+ pavua eku tshiluilu tshia bena Peleshete tshiase tshitudilu mu Tshibandabanda* tshia bena Lefa.+16 Dîba adi Davidi uvua muaba wa kusokomena, ne tshisumbu tshia basalayi ba bena Peleshete tshivua mu Beteleheme.17 Pashishe Davidi wakaleja dijinga divuaye nadi wamba ne: “Bu meme nansha mua kupetaku mâyi a kunua a mu tshina tshia kulamina mâyi tshidi pabuipi ne tshiibi tshia Beteleheme!”+18 Ke bantu basatu abu kubuelabu mu tshitudilu tshia bena Peleshete ku makanda, kusunabu mâyi mu tshina tshia kulamina mâyi tshivua pabuipi ne tshiibi tshia Beteleheme ne kuatuadilabu Davidi; kadi Davidi wakabenga bua kuanua, kuapongoluelaye Yehowa panshi.19 Yeye kuamba ne: “Ku mêsu kua Nzambi wanyi kabiena mua kuenzeka bua meme kuenza bualu ebu to! Ndi mua kunua mashi a bantu aba bavua bateke mioyo* yabu mu njiwu anyi?+ Bualu bavua bateke mioyo* yabu mu njiwu bua kulua nawu.” Nunku wakabenga bua kuanua. Aa ke malu avua bilobo biende bia mvita bisatu bienze.20 Abishai+ muanabu ne Yoaba+ wakalua mfumu wa bena mvita bakuabu basatu; wakashipa bantu 300 ne difuma diende, ne uvua ne lumu anu bu bantu basatu abu.+21 Mu basatu bakuabu abu, yeye ke uvuabu batamba kunemeka kupita babidi bakuabu abu, ne uvua mfumuabu; kadi kavua mufike mu mulongo wa basatu ba kumpala abu to.22 Benaya+ muana wa Yehoyada uvua muntu wa dikima* uvua muenze malu manene a bungi mu Kabesêle.+ Uvua mushipe bana babidi ba Aliele wa mu Moaba, ne dituku kampanda divua neje iloka uvua mupueke mu tshina tshia kulamina mâyi, kushipaye ntambue.+23 Uvua mushipe kabidi muena Ejipitu kampanda uvua munene mule wa mfiondo, muikale ne bule bua nkubita itanu.*+ Nansha muvua muena Ejipitu au ne difuma mu tshianza tshiende dienze bu mutshi wa ku tshiamu tshia muluki wa bilamba,+ yeye wakaya kuluangana nende ne mutshi, kudiapulaye difuma mu tshianza tshia muena Ejipitu ne kumushipaye ne difuma diende yeye adi.+24 Aa ke malu avua Benaya muana wa Yehoyada muenze, ne uvua ne lumu bu lua bilobo bia mvita bisatu.25 Nansha muvuabu bamunemeka bikole kupita too ne bena mvita 30, kavua mufike mu mulongo wa bena mvita basatu abu to.+ Kadi Davidi wakamuteka ku mutu kua bantu bavua bamulama.26 Bilobo bia mvita bia biluilu bia basalayi bivua: Asahele+ muanabu ne Yoaba, Elehanana muana wa Dodo wa ku Beteleheme,+27 Shamota muena Halola, Helese muena Pelona,28 Ila+ muana wa Ikeshe muena Tekoa, Abiezê+ muena Anatota,29 Sibekai+ muena Husha, Ilai muena Ahoa,30 Mahalai+ muena Netofa, Helede+ muana wa Bânaha muena Netofa,31 Itayi muana wa Libai wa ku Gibea wa mu bena Benyamina,+ Benaya muena Pilatona,32 Hulai wa ku tusulu tua tshilonda nkoka* tua Gâsha,+ Abiele muena Alabâ,33 Azamaweta muena Bahulima, Eliahaba muena Shâlabima,34 bana ba Hashema muena Gizona, Yonatana muana wa Shage muena Halala,35 Ahiyama muana wa Sakâ muena Halala, Elifala muana wa Ula,36 Hefê muena Mekelata, Ahiya muena Pelona,37 Heselo muena Kâmele, Nâlai muana wa Ezebai,38 Yoele muanabu ne Natana, Mibehale muana wa Hageli,39 Seleke muena Amona, Nahalai muena Bêlota, muambudi wa bia mvita wa Yoaba muana wa Seluya;40 Ila muena Yitela, Galeba muena Yitela,41 Uliya+ muena Hiti, Zabada muana wa Ahalai,42 Adina muana wa Shiza muena Lubena, umue wa ku bamfumu ba bena Lubena, ne bantu 30 bavua nende;43 Hanana muana wa Mâka, Yoshafata muena Mitena,44 Uzia muena Ashetelata, Shama ne Yiele bana ba balume ba Hotama muena Aloê;45 Yediele muana wa Shimeli, ne Yoha muanabu wa balume muena Tisi;46 Eliele muena Mahawa, Yelibai ne Yoshawia bana ba balume ba Elenâma, ne Yitema muena Moaba;47 Eliele, Obeda, ne Yâsiele muena Mesobaya.